ET Euroopa Liidu Teataja L 107/38

KOMISJONI OTSUS,

7. aprill 2006,

komisjoni teabe taaskasutamise kohta

(2006/291/EÜ, Euratom)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut, eriti selle artikli 218 lõiget 2,

võttes arvesse Euroopa Aatomienergiaühenduse asutamislepingut, eriti selle artiklit 131,

võttes arvesse Euroopa Liidu lepingut, eriti selle artikli 28 lõiget 1 ja artikli 41 lõiget 1,

ning arvestades järgmist:

(1) Uued info- ja kommunikatsioonitehnoloogiad on loonud enneolematuid võimalusi erinevatest allikatest pärineva infosisu kogumiseks ja ühendamiseks.

(2) Avaliku sektori valduses olev teave on kasutamata ressurss, mis võiks panna aluse uutele infoühiskonna lisandväärtusega toodetele ja teenustele. Komisjon rõhutas avaliku sektori teabe potentsiaali oma 23. oktoobri 2001. aasta teatises “e-Euroopa 2002: ELi raamistiku loomine avaliku sektori valduses oleva teabe kasutamiseks”. (1)

(3) Komisjonil ja teistel institutsioonidel on hulgaliselt kõikvõimalikke dokumente, mida võiks lisandväärtusega teabetoodetes ja -teenustes taaskasutada ning mis võiksid olla nii ettevõtetele kui ka kodanikele kasulikud teabeallikad.

(4) Ligipääsuõigus komisjoni dokumentidele on reguleeritud Euroopa Parlamendi ja nõukogu 30. mai 2001. aasta määrusega (EÜ) nr 1049/2001 üldsuse juurdepääsu kohta Euroopa Parlamendi, nõukogu ja komisjoni dokumentidele. (2)

(5) Euroopa Parlamendi ja nõukogu direktiivis 2003/98/EÜ (3) sätestatakse avaliku sektori valduses oleva teabe taaskasutamise miinimumeeskirjad Euroopa Liidus. Kõnealuse direktiivi põhjendustes julgustatakse liikmesriike ületama miinimumeeskirju ja võtma kasutusele avatud teabepoliitika, võimaldades avaliku sektori asutuste valduses olevate dokumentide mitmekülgset kasutamist.

(6) Oma teatises “e-Euroopa 2002: ELi raamistiku loomine avaliku sektori valduses oleva teabe kasutamiseks” teatas komisjon ELi institutsioonide teabe taaskasutamispoliitika ajakohastamisest. Kõnealuses valdkonnas on astutud mitmeid positiivseid samme, näiteks Eurostati uus teabelevipoliitika ja liikumine Eurlexi vabalt kättesaadava portaali suunas.

(7) Komisjoni uue algatuse “i2010 – Euroopa infoühiskond majanduskasvu ja tööhõive eest” eesmärk on muu hulgas Euroopa infosisu loomise ja ringlemise soodustamine. Käesoleva otsusega nähakse i2010 osana ette komisjoni dokumentide taaskasutamise tingimused laialdase taaskasutamise saavutamise eesmärgil.

(8) Komisjoni avatud taaskasutamispoliitika toetab uut majandustegevust, viib ühenduse teabe laialdasema kasutuse ja levikuni, parandab institutsioonide mainet avatuse ja läbipaistvuse osas ning väldib tarbetut halduskoormust kasutajatele ja komisjoni talitustele.

(9) Käesolevat otsust tuleks rakendada ja kohaldada täielikus vastavuses isikuandmete kaitse põhimõtetega, mis on sätestatud Euroopa Parlamendi ja nõukogu 18. detsembri 2000. aasta määruses (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta. (4)

(10) Käesolevat otsust ei tohiks kohaldada dokumentide suhtes, mille puhul komisjonil ei ole õigust taaskasutamist lubada, näiteks kolmandate isikute intellektuaalomandi õigusi silmas pidades või teistelt institutsioonidelt saadud dokumentide puhul,

ON TEINUD JÄRGMISE OTSUSE:

Artikkel 1

Sisu

Käesoleva otsusega määratakse kindlaks komisjoni valduses või komisjoni nimel Euroopa Ühenduste Ametlike Väljaannete Talituse (väljaannete talitus) valduses olevate dokumentide taaskasutamise tingimused eesmärgiga lihtsustada teabe laialdasemat taaskasutamist, parandada komisjoni mainet avatuse osas ja vältida tarbetut halduskoormust nii taaskasutajatele kui ka komisjoni talitustele.

Artikkel 2

Kohaldamisala

1. Käesolevat otsust kohaldatakse järgmiste komisjoni enda või tema nimel avaliku või erasektori asutuste koostatud avalike dokumentide suhtes:

a) mille on avaldanud komisjon või väljaannete talitus komisjoni nimel trükistena, veebisaitidel või muude teabelevitamisvahendite kaudu või

b) mida ei ole majanduslikel või muudel praktilistel kaalutlustel avaldatud, näiteks uuringud, aruanded ja muud andmed.

2. Käesolevat otsust ei kohaldata

a) tarkvara suhtes või tööstusomandi õigustega hõlmatud dokumentide, näiteks patentide, kaubamärkide, registreeritud disainilahenduste, logode ja nimede suhtes;

b) dokumentide suhtes, mille puhul komisjonil ei ole õigust taaskasutamist lubada, näiteks kolmandate isikute intellektuaalomandi õigusi silmas pidades;

c) Teadusuuringute Ühiskeskuse uurimistulemuste suhtes;

d) dokumentide suhtes, mis on tehtud osapoolele kättesaadavaks dokumentidele eelisjuurdepääsu käsitlevate erieeskirjadega.

3. Käesolevat otsust rakendatakse kooskõlas üksikisikute kaitse eeskirjadega isikuandmete töötlemisel ja eriti kooskõlas määrusega (EÜ) nr 45/2001.

4. Käesolev otsus ei piira ega mõjuta mingil moel määruse (EÜ) nr 1049/2001 kohaldamist.

Artikkel 3

Mõisted

Käesolevas otsuses kasutatakse järgmisi mõisteid:

1. dokument–

a) mis tahes teave mis tahes andmekandjal (paberile kirjutatuna, elektroonilises vormis või heli-, visuaal- või audiovisuaalsalvestisena);

b) mis tahes osa sellisest teabest;

2. taaskasutamine– dokumentide kasutamine füüsiliste või juriidiliste isikute poolt ärilisel või mitteärilisel eesmärgil, mis ei lange kokku algse eesmärgiga, mille täitmiseks dokument koostati. Dokumentide vahetus komisjoni ja muude avaliku sektori asutuste vahel, kes kasutavad kõnealuseid dokumente üksnes oma avalik-õiguslike ülesannete täitmisel, ei kujuta endast taaskasutamist;

3. isikuandmed– määruse (EÜ) nr 45/2001 artikli 2 punktis a määratletud andmed.

Artikkel 4

Üldpõhimõte

Artikli 2 lõigetes 2 ja 3 sätestatud piirangute alusel on kõik allpool sätestatud tingimustele vastavad dokumendid ärilistel või mitteärilistel eesmärkidel taaskasutatavad. Võimaluse korral tehakse dokumendid elektrooniliselt kättesaadavaks.

Artikkel 5

Taaskasutamise taotluste menetlemine

1. Selleks et piirata vajadust esitada individuaalseid taaskasutamise taotlusi, märgivad komisjoni talitused vajaduse korral, kas dokumendid on taaskasutatavad (nt üldteadetena veebilehtedel).

2. Dokumendi taaskasutamise taotlust menetletakse viivitamata. Taotlejale saadetakse vastuvõtuteatis taotluse kättesaamise kohta. Komisjoni talitus või väljaannete talitus annab 15 tööpäeva jooksul alates taotluse registreerimisest loa taotletud dokumendi taaskasutamiseks, saates vajaduse korral dokumendi koopia, või lükkab taotluse kirjalikus vastuses osaliselt või täielikult tagasi, tuues välja tagasilükkamise põhjused.

3. Erandjuhtudel, näiteks kui taotlus käsitleb väga pikka dokumenti, väga paljusid dokumente või juhul, kui taotlust on vaja tõlkida, võib lõikes 2 sätestatud tähtaega pikendada 15 tööpäeva võrra, tingimusel et taotlejale teatatakse sellest ette ja esitatakse selle üksikasjalik põhjendus.

4. Tagasilükkamise korral teavitab komisjoni talitus või väljaannete talitus taotlejat õigusest esitada Euroopa Ühenduste esimese astme kohtule hagi või kaevata Euroopa ombudsmanile vastavalt ELi asutamislepingu artiklites 230 ja 195 või Euratomi asutamislepingu artiklis 146 ja artikli 107 punktis d sätestatud tingimustele.

5. Kui tagasilükkamise aluseks on käesoleva otsuse artikli 2 lõike 2 punkt b, sisaldab vastus taotlejale viidet õiguse füüsilisest või juriidilisest isikust omanikule, kui see on teada, või viidet litsentsiandjale, kellelt komisjon on vastava materjali saanud, kui see on teada.

Artikkel 6

Kättesaadavad vormid

Dokumendid tehakse kättesaadavaks kõigis olemasolevates vormides ja keeleversioonides ning võimaluse ja vajaduse korral elektroonilisel kujul.

See ei tähenda kohustust taotluse rahuldamiseks dokumente luua, mugandada või ajakohastada, samuti ei tähenda see kohustust anda dokumentidest väljavõtteid, kui see nõuaks ebaproportsionaalseid jõupingutusi, mis ei ole üksnes lihtsad toimingud.

Samuti ei too käesolev otsus komisjoni jaoks kaasa kohustust tõlkida taotletavaid dokumente muudesse kui taotlemise hetkel olemasolevatesse keeleversioonidesse.

Käesoleva otsuse alusel ei saa komisjonilt või väljaannete talituselt nõuda teatavat liiki dokumentide tootmise jätkamist või nende säilitamist teatavas vormis, selleks et füüsilised või juriidilised isikud saaksid kõnealuseid dokumente taaskasutada.

Artikkel 7

Tasu võtmise põhimõtted

1. Dokumentide taaskasutamine on põhimõtteliselt tasuta.

2. Erijuhtudel võidakse hüvitada dokumentide paljundamisest ja levitamisest tulenevad piirkulud.

3. Juhul, kui komisjon otsustab teatava taotluse rahuldamiseks dokumenti mugandada, võidakse taotlejalt nõuda mugandamisega seotud kulude hüvitamist. Kõnealuste kulude hüvitamise vajaduse hindamisel võetakse arvesse nii mugandamiseks vajaminevat jõupingutust kui ka võimalikku kasu, mida taaskasutamine võib ühendustele tuua, näiteks seoses teabe jagamisega ühenduste toimimise kohta või seoses institutsiooni mainega avalikkuse silmis.

Artikkel 8

Läbipaistvus

1. Kõik dokumentide taaskasutamise suhtes kohaldatavad tingimused ja standardtasud määratakse eelnevalt kindlaks ja avaldatakse, vajaduse ja võimaluse korral elektroonilisel kujul.

2. Dokumentide otsimist lihtsustab praktiline korraldus, näiteks peamiste taaskasutamiseks kättesaadavate dokumentide loetelud.

Artikkel 9

Litsentsid

Dokumentide taaskasutamist võidakse lubada tingimusteta või määratakse tingimused vajaduse korral litsentsi või õigusest loobumise abil. Tavapäraste taaskasutamise tingimuste hulka kuuluvad taaskasutaja kohustus dokumendi allikat tunnistada, kohustus mitte moonutada dokumentide algset tähendust või sõnumit ja tingimus, et komisjon ei vastuta taaskasutamisest tulenevate võimalike tagajärgede eest. Kõnealused tingimused ei tohi põhjendamatult piirata taaskasutamise võimalusi.

Artikkel 10

Mittediskrimineerimine ja ainuõiguste andmise keeld

1. Taaskasutamise tingimused ei tohi olla võrreldavate taaskasutamisviiside osas diskrimineerivad.

2. Dokumentide taaskasutamine on avatud kõigile võimalikele turul tegutsejatele. Ainuõigusi ei anta.

3. Kui aga ainuõigus on vajalik, et pakkuda teenust avalikkuse huvides, vaadatakse kõnealuse ainuõiguse põhjendatus korrapäraselt läbi, tehes seda igal juhul kolme aasta pärast. Ainuõiguste andmine on läbipaistev ja avalikustatud.

Artikkel 11

Rakendamine

Komisjoni töökorra artikli 14 kohaselt on taaskasutamise taotlusi käsitlevate otsuste vastuvõtmise õigus komisjoni nimel antud peadirektoritele ja talituse juhatajatele. Nad võtavad vajalikud meetmed, et tagada oma vastutusalas olevate dokumentidega seonduvate menetluste vastavus käesoleva otsuse nõuetele. Selleks määravad nad ametniku, kes vaatab taaskasutamise taotlused läbi ja saadab vastuse oma peadirektoraadile või talitusele.

Artikkel 12

Läbivaatamine

Käesolev otsus vaadatakse läbi kolm aastat pärast selle jõustumist. Läbivaatamisel uuritakse eelkõige käesoleva otsuse võimalikku kohaldamist Teadusuuringute Ühiskeskuse uurimistulemuste suhtes.

Artikkel 13

Jõustumine

Käesolev otsus jõustub Euroopa Liidu Teatajas avaldamise päeval.

Brüssel, 7. aprill 2006 Komisjoni nimel komisjoni liige Viviane REDING

(1) KOM(2001) 607 (lõplik).

(2) EÜT L 145, 31.5.2001, lk 43.

(3) ELT L 345, 31.12.2003, lk 90.

(4) EÜT L 8, 12.1.2001, lk 1.